text: Ein av heimsins bestu filmum verður at síggja sum sjónleikur frá 24. mars, tá ‘Breaking the Waves’ hevur frumsýning á Tjóðpalli Føroya.
text: #000001
text: Meistaraverkið hjá Lars von Trier frá 1996 verður mettur at vera besti filmur hjá kenda leikstjóranum, og ein av heimsins bestu filmum. Hann vann m.a. Jury-prísin í Cannes, tríggjar virðislønir á Europeiska filmsfestivalinum og høvuðsleikluturin sum Bess gjørdi Emily Watson til heimsstjørnu.
text: #000002
text: Danski leikhøvundin Vivian Nielsen hevur gjørt sjónleik burturúr filmshandritinum, og tað er íslendingurin Guðjón Pedersen sum er komin aftur á triðja sinni at leikstjórna á Tjóðpallinum. Hann hevur áður leikstjórnað ‘Aftaná Undrið’ eftir Jóanes Nielsen í 2009 og ‘Kirsjuberjagarðin’ eftir Anton Tjekhov í 2010.
text: #000003
text: ‘Breaking the Waves’ fer fram í sjeytiárunum í eini lítlari skotskari útróðrarbygd við einum sera sterkum og puritanskum trúðarsamfelag. Unga gentan Bess verður forelskað í Jan, ið ikki er úr bygdini men arbeiðir á einum boripalli. Hon velur at gifta seg við honum hóast mótstøðu frá familjuni og samkomuni, og tey uppliva tann stóra kærleikan saman. Men sorgarleikurin er ikki langt burturi: Jan gerst lamin eftir eina vanlukku á boripallinum, og kærleikin hjá Bess skal nú standa sína roynd. Tær hendingar sum síðan taka seg upp eru óhugnaligar og ræðandi, tí tær seta spurnartekin við bæði trúnna og skynsemi: Um undur kunnu henda – hvat kosta tey so?
text: #000004
text: ‘Breaking the Waves’ er ein stórtøkin fábul um kærleika og uppoffran, trúgv og fanatismu, vón og trongskygni.
text: #000005